
Documenta – Centar za suočavanje s prošlošću
Centar za mir, nenasilje i ljudska prava Osijek

Građanski odbor za ljudska prava

______________________________________________________________________________________
Serge Brammertz, glavni tužitelj, Tužiteljstvo Međunarodnog kaznenog suda za ratne zločine u 
bivšoj Jugoslaviji
Vladimir Vukčević, tužilac za ratne zločine,Tužilaštvo za ratne zločine Republike Srbije

Mladen Bajić, glavni državni odvjetnik, Državno odvjetništvo Republike Hrvatske

Otvoreno pismo  povodom odluke Žalbenog vijeća MKSJ u vezi majora Veselina Šljivančanina

Osijek, Zagreb, 11. siječnja 2011.
Ur. br. 4-2011
Cijenjeni gospodine Bramertz,

Cijenjeni gospodine Bajić,

Cijenjeni gospodine Vukčević,
Da će se zločin na Ovčari dogoditi znali su svi koji su ga mogli i trebali spriječiti – predaja zarobljenika pripadnicima TO bila je, zapravo, odluka da se zločin dopusti! Na to ukazuje niz iskaza svjedoka tijekom suđenja u predmetu Ovčara pred Vijećem za ratne zločine u Beogradu i nepravomoćno okončanim postupkom pred Županijskim sudom u Vukovaru. Čini se, Žalbeno vijeće Međunarodnog kaznenog suda s time nije bilo detaljno upoznato. Očekujemo od Tužilaštva Međunarodnog kaznenog suda za bivšu Jugoslaviju, Tužilaštva za ratne zločine Republike Srbije i Državnog odvjetništva Republike Hrvatske da surađuju kako bi istražili i procesuirali odgovorne po zapovjednoj i garantnoj odgovornosti.

Žalbeno vijeće MKSJ-a je revidiralo presudu protiv Veselina Šljivančanina oslobodivši ga kaznene odgovornosti za pomaganje ubojstva 194 zarobljenika iz vukovarske bolnice 1991. godine na temelju iskaza samo jednog svjedoka čija nepristranost nije uvjerljiva i ne uzevši u obzir okolnosti u kojima je zločin počinjen. Time je, po našem mišljenju, standard presuđivanja izgubio na objektivnosti i jačini, a izrečena presuda na vjerodostojnosti. Zabrinuti smo da bi ova presuda  mogla postati preprekom za procesuiranje odgovornih za zločin na Ovčari po garantnoj i zapovjednoj odgovornosti. Naime, bez procesuiranja odgovornih po zapovjednoj i garantnoj odgovornosti neće biti osigurana pravda za žrtve, pravosudna istina o zločinu će biti “krnja”, a izostat će i preventivni učinak na očekivano jačanje svijesti o potrebi poštivanja međunarodnog humanitarnog prava u oružanim sukobima..

Držimo kako Žalbeno vijeće MKSJ-a nije bilo detaljnije upoznato sa iskazima niza svjedoka (posebno pripadnika JNA
) tijekom suđenja u predmetu Ovčara protiv Miroljuba Vujovića i ostalih neposrednih izvršitelja zločina koje je pravomoćno okončano pred Vijećem za ratne zločine u Beogradu kao ni s nepravomoćno okončanim postupkom pred Županijskim sudom u Vukovaru za zločin u vukovarskoj bolnici. Iz iskaza tih svjedoka je moguće zaključiti da je donesena politička odluka (na sastanku „Vlade SAO Krajine“ u „Veleprometu“, dana 20. studenoga 1991. godine je formalizirana), a na temelju nje donesene su i vojne zapovjedi, da se zarobljenici iz vukovarske bolnice predaju pripadnicima TO i paravojne grupe Leve supoderice. Odluke su donesene kako bi bio spriječen teži sukob između pripadnika postrojbe JNA, koja je bila zadužena za sigurnost zarobljenika, i pripadnika TO, koji su zahtijevali da im se zarobljenici predaju kako bi im „sudili“. Iskazi i najniže rangiranih vojnika na sudu u Beogradu jasno ukazuju da su svi znali da je predaja zarobljenika pripadnicima TO zapravo bila odluka kojom se dopustila odmazda nad njima. Sam major Veselin Šljivančanin je, prema iskazu jednog svjedoka
, provodeći trijažu zarobljenika u vukovarskoj bolnici izjavio će ranjenici i medicinsko osoblje biti prevezeni u Hrvatsku, dok će se suditi onima koji su sudjelovali u borbama. Proizlazi da je znao za što vrši trijažu – za prijeki sud, za osvetnički pohod. Tu je, po našem mišljenju, temelj njegove odgovornosti i tražimo da Tužiteljstvo MKSJ pokrene postupak pred Žalbenim vijećem MKSJ pozivajući se na svjedočenja pred Vijećem za ratne zločine u Beogradu i pred Županijskim sudom u Vukovaru. 
Upozoravamo i na odgovornost nacionalnih pravosuđa za procesuiranje odgovornih po zapovjednoj odgovornosti.Tužilaštvo za ratne zločine Republike Srbije pozivamo da na temelju već izvedenih dokaza tijekom suđenja u predmetu zločin na Ovčari protiv neposrednih počinitelja pred Vijećem za ratne zločine u Beogradu zatraži provođenje istrage protiv pripadnika JNA koji su znali i stoga podržavali i pomagali ubojstva zarobljenika na Ovčari. Državno odvjetništvo Republike Hrvatske pozivamo da revidira, popravi i pojača optužnicu koju je prije više godina podiglo protiv Veljka Kadijevića i Blagoja Adžića. 
Kako je svaka vojska organizirana na načelu subordinacije nevjerojatno je da je Mile Mrkšić sam donio odluku da se osobe iz bolnice u Vukovaru predaju lokalnim vlastima, smatramo da je ta odluka morala biti donesena u vrhu bivše JNA.

U nastavku navodimo koji su iskazi iz do sada provedenih sudskih postupaka, po našem mišljenju, indicije za istraživanje odgovornosti zapovjednika za zločin na Ovčari jer ukazuju da su o sudbini osoba odvezenih iz bolnice u Vukovaru znali i/ili morali znati kako najviši vrh JNA tako i njima podređeni oficira, uključujući Veselina Šljivančanina: 

i) Grupa starješina bivše JNA, obavještajaca, koji su u logoru Begejci radili kao istražitelji od listopada 1991. godine, su još prije 19. studenog upućeni u Vukovar da bi obavili „trijažu“ ili razvrstavanje ratnih zarobljenika na Veleprometu i u bolnici. O tome u svom iskazu pred Vijećem za ratne zločine u Beogradu govori svjedok Bogdan Vujić, navodeći Branka Koricu, Kijanovića, sebe i još neke u toj grupi. Organizacija trijaže je dogovorena u Negoslavcima na zapovjednom mjestu Gardijske brigade, postojao je plan trijaže u bolnici za što je bio zadužen Veselin Šljivančanin.

ii) Spisak osoba zatečenih u bolnici u Vukovaru izradila je bivša JNA odmah po ulasku u bolnicu dana 19. studenoga 1991. godine. O tome je svjedoči Ljiljana Mandić u kaznenom postupku protiv opt. Bograda Kuzmića za zločin u vukovoarskoj bolnici koji je nepravomoćno završen na Županijskom sudu u Vukovaru (svjedokinja je izjavila da je 20. studenoga 1991. godine rekla majoru Veselinu Šljivančaninu da je njezinog supruga Marka Mandića odveo Bogdan Kuzmić, nakon čega je kod vojnika, koji je bio u pratnji Veselina Šljivančanina, vidjela spisak imena, na 16. ili 17. mjestu je bilo ime njezina supruga). 

iii) Svjedoci na suđenju neposrednim počiniteljima zločina na Ovčari pred Većem za ratne zločine u Beogradu, oficiri bivše JNA, su rekli da je bivša JNA u bolnicu ušla 19. studenoga 1991. godine, da su imali informaciju da su se hrvatski vojnici povukli u bolnicu i preobukli u civile i stavili na sebe zavoje i gips, te da su im u prepoznavanju tko je civil a tko vojnik pomagali lokalni ljudi iz Vukovara. U nepravomoćno završenom postupku za zločin u bolnici u Vukovaru svjedoci su iskazivali o odvođenju osoba iz bolnice. Rečeno je da je Bogdan Kuzmić, u pratnji vojnika bivše JNA išao kroz bolnicu i prepoznavao osobe. Marka Mandića, Branka Lukendu, Tomislava Hegeduša je osobno odveo i do danas nisu nađeni, vode se na popisu osoba odvedenih iz vukovarske bolnice na Ovčaru: Optuženi Kuzmić je viđen kraj Martina Došena i Stanka Duvnjaka (tijelo identificirano na masovnoj grobnici Grabovo). Dakle, JNA je imala apsolutnu vlast nad zarobljenim osobama iz bolnice. Veselin Šljivančanin je bio zadužen za trijažu 20. studenoga 1991. godine, koja je rađena, očito, po spiskovima iz prethodnog dana. Nisu jasni kriteriji po kojima je rađena trijaža, s obzirom da je među osobama odvezenim na Ovčaru bilo i žena, civila, novinara.
iv) Da je JNA znala što se događa na Ovčari i da nikakav sud u Vukovaru nije ustrojen proizlazi iz iskaza pred Vijećem za ratne zločine u Beogradu saslušanih visokih oficira bivše JNA (zapovjednika 80. motorizirane brigade bivše JNA iz Kragujevca i njegova zamjenika, zapovjednika čete vojne policije 80. motorizirane brigade bivše JNA, zapovjednika lakog artiljerijsko raketnog bataljuna u sastavu 80. motorizirane brigade iz Kragujevca).

v) Gardijska brigada bivše JNA u Vukovaru ostaje do 24. studenoga 1991. godine, dakle, u Vukovaru je u kritično vrijeme zločina na Ovčari bila vojna vlast bivše JNA predstavljena u Gardijskoj brigadi čiji zapovjednik je Mile Mrkšić, njegov zamjenik je Miodrag Panić. Veselin Šljivančanin bio je zadužen za trijažu u bolnici. Od njemu podređenih časnika je dobivao informacije što se događalo sa zarobljenicima u vojarni (napadi na autobuse, pokušaji izvlačenja zarobljenika iz autobusa), što se događalo u hangaru (premlaćivanje zarobljenika, odvoženje u nepoznatom smjeru – Grabovu), kao i za sam zločin ubojstva na masovnoj grobnici (iskaz zapovjednika 80. motorizirane brigade iz Kragujevca koji je pred Vijećem za ratne zločine u Beogradu rekao da je odmah sutradan čuo za izvršeno ubojstvo zarobljenika na svom zapovjednom mjestu, a i sam je bio nazočan na Ovčari i vidio da se zlostavlja zarobljenike). 

vi) Dana 21. studenoga 1991. godine Miodrag Panić, Miroljub Vujović (zapovjednik TO      Vukovar) i još neki visoki oficiri bivše JNA otišli su na prijem kod Veljka Kadijevića i unatoč činjenici da je prethodne večeri ubijeno preko 200 osoba iz bolnice Veljko Kadijević i vojni vrh bivše JNA dijele im pohvale i priznanja. 
Pozivamo  nadležna tužiteljstva da učine sve u njihovoj moći kako bi zapovjednici odgovarali za počinjeni zločin na Ovčari.
Katarina Kruhonja, Centar za mir, nenasilje i ljudska prava Osijek

Vesna Teršelič, Documenta
Zoran Pusić, Građanski odbor za ljudska prava

� Kao svjedoci ispitani su načelnik Štaba Gardijske brigade JNA, potpukovnik Miodrag Panić; načelnik Uprave za bezbednost JNA, general Aleksandar Vasiljević; komandant 80. Motorizovane brigade,  potpukovnik Milorad Vojinović; zamjenik majora Šljivančanina, major Ljubiša Vukašinović; referent u Službi bezbednosti Gardijske brigade, kapetan Borče Karanfilov; načelnik bezbednosti 80. Motorizovane brigade, kapetan Dragi Vukosavljević, kome je nadređeni bio major Šljivančanin; komandir čete vojne policije 80. Motorizovane brigade, kapetan Dragan Vezmarović, i drugi bivši oficiri i pripadnici JNA.





� Svjedok Nikola Dukić.

